《阻雨寄柴虎臣毛稚黄虞景明》
清代·沈谦

春雨何冥冥，浮云互相逾。童童蔽长路，车马不得驱。

故人在西南，高视综群书。《阳春》一以奏，《下里》徒纷如。

伊余苦俗累，悠悠怅离居。弃置宁不伤，何以荣薄躯。

仰视高飞鸿，安能与之俱。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。